b'\n_START_ARTICLE_\nRadio Koper\n_START_SECTION_\nZgodovina Radia Koper\n_START_PARAGRAPH_\nRadio Koper se je prvi\xc4\x8d oglasil 24. 5. 1949 kot Radio jugoslovanske cone Trsta - Radio Trieste zona Jugoslava. Redno oddajanje je steklo dan kasneje. Bil je last podjetja D.D. Radiofonia S.A., ki ga je ustanovila takratna jugoslovanska voja\xc5\xa1ka uprava Cone B biv\xc5\xa1ega Svobodnega tr\xc5\xbea\xc5\xa1kega ozemlja. Po ukinitvi STO se je leta 1954 zdru\xc5\xbeil z Radiem Ljubljana in preimenoval v radio Koper ter kasneje v radio Koper - Capodistria. Do leta 1954 je oddajal program v sloven\xc5\xa1\xc4\x8dini, italijan\xc5\xa1\xc4\x8dini in hrva\xc5\xa1\xc4\x8dini. Od 1954 do 1979 je bil program prete\xc5\xbeno v italijan\xc5\xa1\xc4\x8dini, dva kratka slovenska bloka sta bila le v jutranjem in ve\xc4\x8dernem \xc4\x8dasu. Leta 1979 sta se programa lo\xc4\x8dila in dobila vsak svojo oddajni\xc5\xa1ko mre\xc5\xbeo. Leta 1980 je za\xc4\x8del delovati studio v Novi Gorici, leta 1992 pa je bil slovenski program raz\xc5\xa1irjen v lastni celodnevni program. Radio Koper - Capodistria je kot obmejna in manj\xc5\xa1inska radijska postaja v zgodovini tega obmo\xc4\x8dja odigral izredno pomembno vlogo pri zbli\xc5\xbeevanju sosednjih narodov, posebej v \xc4\x8dasu hladne vojne. Dolga leta je bil ena izmed treh najbolj poslu\xc5\xa1anih radijskih postaj v Italiji, njegov signal pa je segal celo do obal Afrike. Po osamosvojitvi Slovenije je radio Koper postal organizacijska enota RTV Slovenija, ki je ukinila oddajni\xc5\xa1ki sistem v Italiji in \xc4\x8dezmejni program preusmerila v manj\xc5\xa1inski in regionalni.\n_START_SECTION_\nPoslu\xc5\xa1anost\n_START_PARAGRAPH_\nRadio Koper je najbolj poslu\xc5\xa1an radijski program na Primorskem ter obeh straneh slovensko-italijanske meje. Veliko poslu\xc5\xa1alcev ima tudi v hrva\xc5\xa1ki Istri.\n_START_SECTION_\nProgram\n_START_PARAGRAPH_\nProgram radia Koper se vsak dan za\xc4\x8dne ob 5.00, kon\xc4\x8da pa ob 24.00. V tem \xc4\x8dasu so na sporedu tri regionalne informativne oddaje, pet poro\xc4\x8dil ter govorne in glasbene oddaje. Pono\xc4\x8di radio Koper prena\xc5\xa1a no\xc4\x8dni program Prvega programa Radia Slovenija, ki ga vsak petek tudi pripravlja, obenem pa soustvarja pa tudi vsebine na Radiu Slovenija: poleg rednih oddaj za vse tri programe, je s prispevki vsakodnevno prisoten tudi v informativnih oddajah. Program nastaja v studiih v Kopru in regionalnem studiu Nova Gorica.\n_START_SECTION_\nStudio Hendrix\n_START_PARAGRAPH_\nJe sodobno opremljen in akusti\xc4\x8dno zmogljiv studio, namenjen snemanju in produkciji glasbe ter za izvedbo tehni\xc4\x8dno najzahtevnej\xc5\xa1ih glasbenih oddaj, okroglih miz in soo\xc4\x8denj.\n_START_SECTION_\nFonoteka\n_START_PARAGRAPH_\nV fonoteki radia Koper so shranjeni glasbeni in govorni posnetki od za\xc4\x8detka oddajanja naprej na razli\xc4\x8dnih medijih, ki so v postopku digitalizacije: preko 25 000 trakov, 44 000 gramofonskih plo\xc5\xa1\xc4\x8d, 22 100 zgo\xc5\xa1\xc4\x8denk, 2000 zgo\xc5\xa1\xc4\x8denk lastne produkcije, posnetih v studiu Hendrix in preko 1100 DAT kaset.\n_START_SECTION_\nReporta\xc5\xbeno vozilo RA 3\n_START_PARAGRAPH_\nJe radijsko reporta\xc5\xbeno vozilo, opremljeno za zvokovna snemanja glasbenih dogodkov in prenose tehnolo\xc5\xa1ko zahtevnej\xc5\xa1ih prireditev na terenu.'